***Муниципаль тур***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

ТАТАР ТЕЛЕННӘН ОЛИМПИАДА БИРЕМНӘРЕНЕҢ

**ҖАВАПЛАРЫ**

(2020-2021 нче уку елы)

**7 нче сыйныф**

**Үткәрү вакыты – 150 минут**

**Максималь балл – 58**

**I. Тестлардан дөрес җавапны билгеләгез.**

1. Борын тартык авазларының барысы да кулланылган мәкальне билгеләгез. **(2 балл)**

а) *Дус – акчадан кыйммәт.*

ә) *Туган илнең эте дә якын.*

**б) *Мең дус аз, бер дошман күп.***

в) *Ил эче – алтын бишек.*

2. Җөмләдәге сингармонизм законының ирен гармониясенә буйсынган сүз дөрес күрсәтелгән рәтне билгеләгез. **(2 балл)**

*Аю – көченә, кеше акылына ышана.* (Мәкаль)

а) *аю*;

**ә) *көченә*;**

б) *акылына*;

в) *ышана*.

3. Җөмләдәге ябык иҗекләрдән генә торган сүз саны дөрес күрсәтелгән рәтне билгеләгез. **(2 балл)**

*Байлыкның кадере беткәч кенә беленә.* (Мәкаль)

а) 1;

**ә) 2;**

б) 3;

в) 4.

4. Фразеологик әйтелмәнең төшеп калган сүзен билгеләгез. **(2 балл)**

***Авызда ... пешерү***

**а) *ботка*;**

ә) *бәлеш;*

б) *аш*;

в) *борчак*.

5. Неологизмнар дөрес күрсәтелгән рәтне билгеләгез. **(2 балл)**

а) *мәктүп, берлән, инсан*;

ә) *кистән, шишәк, чулпы*;

б) *мәктәп, укытучы, гимназия*;

**в) *ресепшн, фотосет, скриншот*.**

6. Кушма сүз дөрес күрсәтелгән рәтне билгеләгез. **(2 балл)**

а) тузан(суырткыч);

ә) тегү(машинасы);

**б) ит(тарткыч);**

в) радио(телевизор).

7. Җөмләдәге рәвешнең төркемчәсе дөрес күрсәтелгән рәтне билгеләгез. **(2 балл)**

*Терсәк якын да, тешләп булмый.* (Мәкаль)

а) вакыт;

**ә) урын;**

б) күләм-чама;

в) сәбәп-максат.

8. Җөмләдәге калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

***Йөз*** *надан бер галимнең тырнагына тормас.* (Мәкаль)

**а) сан;**

ә) исем;

б) сыйфат;

в) рәвеш.

9. Җөмләдәге сыйфатның дәрәҗәсе дөрес күрсәтелгән рәтне билгеләгез. **(2 балл)**

*Ананың балага биргән иң зур бүләге – тел.* (Мәкаль)

а) гади;

ә) чагыштыру;

**б) артыклык;**

в) кимлек.

10. Җөмләнең төре дөрес күрсәтелгән рәтне билгеләгез. **(2 балл)**

*Йөз кат әйткәнче, бер кат эшләп күрсәт.* (Мәкаль)

а) тойгылы;

ә) хикәя;

б) сорау;

**в) боеру.**

**II. Башыгызны эшләтегез.**

Сүзләрне дөрес итеп урнаштырып, табышмакны языгыз, җавабын табыгыз.(***сүзләрне дөрес урнаштырган өчен 3 балл, табышмакның җавабы өчен 1 балл = 4 балл***)

*Утырам мин урманда,*

*Ап-ак эшләпә киеп.*

*Кыздыра да, киптерә дә*

*Кешеләр безне, җыеп.* (***гөмбә***)

**III.Теоретик бирем.**

Нокталар урынына тиешле сүзләрне өстәп языгыз. **(10 балл)**

*[****э****] авазы сүз һәм иҗек башында – э хәрефе белән, иҗек уртасында һәм ахырында е хәрефе белән белдерелә.* ***Хикәя*** *җөмләдә тавыш башта күтәрелә, аннары төшә. Күп иҗекле сүздә иҗекнең берсе башкаларга караганда көчлерәк әйтелсә, ул* ***басымлы*** *иҗек дип атала. Яңа сүзләр* ***неологизмнар*** *дип атала.* ***Омонимнар*** *– бертөрле әйтелеп, төрле мәгънә белдерә торган сүзләр.* ***Бәйләгеч*** *кушымчалар җөмләләрдә сүзләрне бәйләү өчен кулланыла. Дәрәҗә белән төрләнә алмаган сыйфатлар* ***нисби*** *сыйфатлар була.* ***Бүлем*** *саны предметларның яисә затларның тигез өлешләргә бүленүен белдерә. Рәвешләр* ***фигыльгә****, сыйфатка һәм исемгә ияреп киләләр. Өлкән кешеләрне хөрмәтләп яки рәсми мөрәҗәгать итү өчен, син урынына* ***Сез*** *алмашлыгы кулланыла.*

**IV. Гамәли-иҗади бирем.**

1. Текстны татар теленә тәрҗемә итегез. **(12 балл)**

*Көзге чыршы*

*Чыршы көз көне туды. Күзләрен ачты да тирә-ягына карады. Агачлар яфракларын коя иде. Тып-тыныч һәм матур. Шактый вакыт узды. Ләкин һәр ел саен аның туган көненә агачлар аңа бүләкләр әзерли иделәр. Усак кечкенә генә кызыл фонарьлар бүләк итә. Өрәңге йолдызчыклар коя. Тал алтын балыкларын чәчә.*

*Чыршы шатланып һәм бик бәхетле басып тора. Аның каршында (алдында) бүләкләр ята.*

2. Туган көн бүләге нәрсә ул? Сезгә күбрәк бүләк алу ошыймы әллә бирүме? Фикерләрегезне 12-15 җөмләдән торган бәйләнешле текст итеп языгыз. **(12 балл)**